Document ID: 32004R0602

32004R0602
L 097/30
SLUŽBENI LIST EUROPSKE UNIJE
22.03.2004.
UREDBA VIJEĆA (EZ) br. 602/2004
od 22. ožujka 2004.
o izmjeni Uredbe (EZ) br. 850/98 o zaštiti dubokomorskih koraljnih grebena od utjecaja ribolova povlačnom mrežom na području sjeverozapadno od Škotske
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 37.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Člankom 2. Uredbe Vijeća (EZ) br. 2371/2002 od 20. prosinca 2002. o očuvanju ribolovnih resursa putem tehničkih mjera za zaštitu nedoraslih morskih organizama (2) utvrđuje se da zajednička ribarstvena politika mora primjenjivati predostrožan pristup pri poduzimanju mjera za smanjenje utjecaja ribolovnih aktivnosti na morske ekosustave na najmanju moguću mjeru.
(2)
Uredbom Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (3) uspostavljaju se ograničenja za uporabu pridnenih povlačnih mreža.
(3)
U skladu s najnovijim znanstvenim izvješćima, a posebno izvješćima Međunarodnog vijeća za istraživanje mora, na području sjeverozapadno od Škotske u nadležnosti Ujedinjene Kraljevine pronađeni su grebeni dubokomorskih koralja (Lophelia pertusa) i uneseni su u zemljopisne karte. Čini se da su ti grebeni, poznati pod nazivom „Darwin Mounds” u dobrom stanju očuvanosti, ali pokazuju znakove oštećenja zbog ribolova pridnenim povlačnim mrežama.
(4)
Znanstvena izvješća ukazuju na to da te vrste grebena sačinjavaju staništa u kojima se nalaze važne i vrlo različite biološke zajednice. Mnogi forumi smatraju da ta staništa zahtijevaju najhitniju zaštitu. Osobito je Konvencija za zaštitu morskog okoliša sjeveroistočnog Atlantika (Konvencija OSPAR) nedavno uključila dubokomorske koraljne grebene na popis ugroženih staništa.
(5)
Direktivom Vijeća 92/43/EEZ od 21. svibnja 1992. o očuvanju prirodnih staništa i divlje faune i flore uključuje grebene u okvir prirodnih staništa u interesu Zajednice čije očuvanje zahtijeva uspostavljanje posebnih područja za očuvanje (4). Ujedinjena Kraljevina je službeno izrazila namjeru ispunjenja svojih obveza iz navedene Direktive tako da Darwin Mounds utvrdi posebnim područjem za očuvanje i tako posebno zaštiti taj tip staništa.
(6)
Znanstveno je dokazano da je sanacija štete na koraljima koja je nastala uporabom pridnenih povlačnih mreža ili nemoguća ili vrlo teška i spora. Stoga je primjereno zabraniti uporabu pridnenih povlačnih mreža i sličnih alata na području oko Darwin Moundsa.
(7)
Uredbu (EZ) br. 850/98 treba stoga na odgovarajući način izmijeniti,
DONIJELO JE OVU UREDBU:
Članak 1.
U članku 30. Uredbe (EZ) br. 850/98 dodaje se sljedeći stavak 4.:
„4. Plovilima se zabranjuje uporaba pridnenih povlačnih mreža ili sličnih povlačnih mreža koje dolaze u kontakt s morskim dnom na području koje je ograničeno linijom prema sljedećim koordinatama:
zemljopisna širina 59° 54 S
zemljopisna dužina 6° 55 Z
zemljopisna širina 59° 47 S
zemljopisna dužina 6° 47 Z
zemljopisna širina 59° 37 S
zemljopisna dužina 6° 47 Z
zemljopisna širina 59° 37 S
zemljopisna dužina 7° 39 Z
zemljopisna širina 59° 45 S
zemljopisna dužina 7° 39 Z
zemljopisna širina 59° 54 S
zemljopisna dužina 7° 25 Z.”
Članak 2.
Ova Uredba stupa na snagu 23. kolovoza 2004.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. ožujka 2004.

Labels: 18
6
20